## L’Hospital La Fe de València arriba a les mil ablacions de fibril·lació auricular amb tecnologia d’electroporació

*** Com que és el primer centre en Espanya que arriba a esta xifra permet als experts de l’hospital participar en assajos clínics internacionals i el disseny de nous dispositius
* La fibril·lació auricular afecta una de cada tres persones adultes, la seua prevalença augmenta amb l’edat i és una de les principals causes d’ictus, insuficiència cardíaca i altres complicacions cardiovasculars**

La Unitat d’Arrítmies de l’Hospital Universitari i Politècnic La Fe de València s’ha convertit en el primer centre espanyol que du a terme mil ablacions de fibril·lació auricular mitjançant electroporació o amb camps polsats, una tecnologia mínimament invasiva que millora tres aspectes clau: l’eficàcia terapèutica, la seguretat del pacient i l’eficiència del tractament.

“Com que és el primer hospital a Espanya que arriba a les mil ablacions de fibril·lació auricular mitjançant electroporació, La Fe es consolida com a referent internacional en cardiologia i demostra el seu compromís amb la innovació i la cura del pacient”, en paraules del gerent de l’agrupació sanitària interdepartamental València Sud i de l’hospital, José Luis Poveda.

En concret, esta fita ha ajudat a pujar l’Hospital La Fe a la categoria de model per al desenrotllament de nous catèters, i ha obert la porta als experts de la unitat per a participar en assajos clínics internacionals i en el disseny de dispositius en fase precomercial.

A més, els especialistes han presentat la seua experiència en La Fe des de 2022 en un congrés al Japó, a on han compartit els resultats d’un projecte d’investigació desenrotllat juntament amb la Universitat Politècnica de València (UPV) i centrat en el tractament de pacients amb fibril·lació auricular de més gravetat. El treball ha cristal·litzat en una ferramenta de cartografia cardíaca capaç de localitzar en temps real l’àrea a on s’origina l’arrítmia.

La fibril·lació auricular afecta un de cada tres adults, la seua prevalença augmenta amb l’edat i és una de les principals causes d’ictus, insuficiència cardíaca i altres complicacions cardiovasculars. Es tracta d’una alteració del ritme cardíac que pot provocar palpitacions o dificultat per a respirar.

El tractament més habitual consistix a aïllar les venes pulmonars, que solen ser l’origen del problema. Esta tècnica té una eficàcia del 70 al 80 % a llarg termini , però requerix procediments llargs.

**Reduïx complicacions i acurta la intervenció**

L’electroporació també servix per a restablir el ritme cardíac, però empra camps elèctrics, és mínimament invasiva, reduïx les complicacions i acurta el temps d’intervenció. Es pauta principalment quan els fàrmacs antiarrítmics resulten ineficaços o causen efectes adversos significatius.

Els pacients, segons ha explicat el cap de la secció de la unitat d’arrítmies, Joaquín Osca, experimenten millores significatives en la seua qualitat de vida, i una reducció notable dels símptomes. “El procediment també pot frenar la progressió de la malaltia, i disminuïx les hospitalitzacions en comparació amb el tractament farmacològic continuat, així com la mortalitat en pacients amb insuficiència cardíaca i arrítmia”.

Ara bé, com qualsevol intervenció, advertix l’especialista, l’ablació per electroporació no està exempta de riscos i hi ha la possibilitat de recurrència de l’arrítmia en alguns pacients.

Fecha: 09/11/2025